Simonstad-rooikat suksesvol aangekeer wat pikkewyne jagDie rooikat wat die bedreigde Afrika-pikkewyne in Simonstad gejag het (Foto: Stad Kaapstad) Die Stad Kaapstad het suksesvol ŉ rooikat aangekeer wat verantwoordelik was vir aanvalle op bedreigde Afrika-pikkewyne in Simonstad. Maroela Media het vroeër berig ŉ gedeelte van die kuslyn suid van Linkssingel, naby Froggy Pond in Simonstad, is vir die publiek gesluit in ŉ poging om die rooikat aan te keer. Dié kuslyn is nou weer oopgemaak. “Die wyfie is verlede Vrydag omstreeks 19:00 aangekeer,” het Johan van der Merwe, burgemeesterskomiteelid vir energie, omgewingsake en ruimtelike beplanning, gesê. “Sy is verdoof, in ŉ hok geplaas en deur ŉ plaaslike veearts ondersoek. Die volwasse wyfie was gesond en die veearts het bevestig sy het nie onlangs kleintjies gehad nie.” ŉ Spoortoestel is met ŉ halsband om die rooikat vasgemaak en sy is na haar oorspronklike gebied in die Tafelberg- nasionale park teruggeneem en vrygelaat. “Ons het bevestiging ontvang dat sy rustig is en haar bewegings word nou dopgehou.” Van der Merwe het gesê drie pikkewyne, wat as lewendige lokaas in verskillende hokke gebruik is, is vrygelaat. “Hulle is nie beseer nie en het nie enige teken getoon dat hulle angstig is nie.” Hy het almal bedank wat by die projek betrokke was om seker te maak dit is ŉ suksesvolle oplossing vir die pikkewyne en die rooikat. “Die Stad bedank ook die lede van die publiek vir hul geduld en samewerking.”